नई दिल्ली। रेल राज्य मंत्री राजेन गोहेन ने शनिवार को असम के नगांव में उनके खिलाफ दर्ज हुए दुष्कर्म के मामले को चुनावी साजिश करार देते हुए कहा कि...
नई दिल्ली। रेल राज्य मंत्री राजेन गोहेन ने शनिवार को असम के नगांव में उनके खिलाफ दर्ज हुए दुष्कर्म के मामले को चुनावी साजिश करार देते हुए कहा कि सच्चाई जल्द सामने आएगी।
रेल राज्य मंत्री गोहेन ने मामले पर प्रतिक्रिया देते हुए कहा कि वह जब-जब चुनाव में खड़े हुए हैं, उनके खिलाफ इस प्रकार की साजिश रची जाती रही हैं। उन्होंने कहा कि ऐसा पहली बार नहीं है जब उन पर ऐसे गंभीर आरोप लगाकर उनके खिलाफ दुष्प्रचार किया जा रहा हो। उन्होंने कहा कि 2011 और 2016 में भी ऐसे ही घटनाक्रम सामने आए थे। गोहेन ने कहा कि उनके खिलाफ साजिश रची गई है। मामले की जांच जारी है और उन्हें भरोसा है कि जल्द से जल्द सच्चाई सामने आएगी।
68 वर्षीय गोहेन 1999 से लगातार नगांव संसदीय क्षेत्र का प्रतिनिधित्व कर रहे हैं। वह 1999, 2004, 2009 और 2014 में यहां से निर्वाचित हुए हैं। वह 1991 से भाजपा से जुड़े हुए हैं। 5 जुलाई, 2016 को उन्हें मोदी मंत्रिमंडल में रेल राज्य मंत्री का दर्जा प्राप्त हुआ।
उल्लेखनीय है कि असम के नगांव जिले में 24 वर्षीय महिला ने दो अगस्त को पुलिस में केंद्रीय मंत्री राजेन गोहेन के खिलाफ दुष्कर्म और धमकी का मामला दर्ज कराया है। मंत्री गोहेन की तरफ से भी उक्त महिला के खिलाफ ब्लैकमेल करने की शिकायत दर्ज कराई गई है।